Meddelelse om indledning af en undersøgelse af beskyttelsesforanstaltningerne vedrørende importen af visse stålprodukter

(2022/C 459/06)

Den 31. januar 2019 indførte Europa-Kommissionen (»Kommissionen«) en endelig beskyttelsesforanstaltning mod visse stålprodukter (»forordningen om endelige beskyttelsesforanstaltninger«) (1). Ved forordning (EU) 2021/1029 forlængede Kommissionen stålbeskyttelsesforordningen indtil den 30. juni 2024 (»forordningen om en forlængelse«) (2). Den undersøgte vare består af visse stålprodukter. Den undersøgte vare består af de 26 varekategorier, der er indeholdt i bilaget til denne meddelelse.

1. Undersøgelsens omfang

I betragtning 85 i forordningen om en forlængelse hedder det, at Kommissionen vil foretage en fornyet undersøgelse for at fastslå, om beskyttelsesforanstaltningen bør bringes til ophør senest den 30. juni 2023, hvilket er et år tidligere end den nuværende varighed. I overensstemmelse med tilsagnet i henhold til forordningen om en forlængelse vil den fornyede undersøgelse fokusere på indsamling og analyse af alle relevante beviser og data for at fastslå, om det vil være berettiget at ophæve foranstaltningen senest den 30. juni 2023. Med henblik herpå finder Kommissionen det nødvendigt at indsamle visse specifikke oplysninger via spørgeskemaer (se afsnit 2).

Da Kommissionen i den seneste undersøgelse anvendte data for 2021 til at opdatere listen over udviklingslande, der er omfattet af foranstaltningerne, kan Kommissionen desuden også anvende denne fornyede undersøgelse til at ajourføre denne liste på baggrund af data for 2022.

2. Procedure

I lyset af ovenstående indleder Kommissionen en undersøgelse af den eksisterende stålbeskyttelsesforanstaltning, der vedrører importen af visse stålprodukter, og som er begrænset til de spørgsmål, der er nævnt i punkt 1.

2.1. Spørgeskemaer til EU-producenter

EU-producenter anmodes om at udfylde og indgive spørgeskemaerne eventuelt gennem deres respektive EU-sammenslutninger senest den 13. januar 2023.

En model for det relevante spørgeskema findes på: https://tron.trade.ec.europa.eu/investigations/case-view?caseId=2645

2.2. Spørgeskemaer til EU-brugere

EU-brugere anmodes om at udfylde og indgive spørgeskemaerne eventuelt gennem deres respektive EU-sammenslutninger senest den 13. januar 2023.

En model for det relevante spørgeskema findes på: https://tron.trade.ec.europa.eu/investigations/case-view?caseId=2645

2.3. Skriftlige indlæg

For at indhente alle relevante oplysninger, som skønnes nødvendige til undersøgelsen, opfordres interesserede parter hermed til at tilkendegive deres synspunkter, indgive oplysninger og fremlægge dokumentation herfor for Kommissionen. Disse oplysninger med tilhørende dokumentation skal være Kommissionen i hænde senest den 13. januar 2023.

2.4. Mulighed for at fremsætte bemærkninger til andre parters indlæg

For at garantere retten til forsvar bør interesserede parter have mulighed for at fremsætte bemærkninger til oplysninger indgivet af andre interesserede parter. Når de gør dette, må interesserede parter kun behandle spørgsmål rejst i forbindelse med andre interesserede parters indlæg og må ikke rejse nye spørgsmål.

Bemærkninger skal være Kommissionen i hænde senest syv dage fra det tidspunkt, hvor de indlæg, der er nævnt i afsnit 2.3, er stillet til rådighed for de interesserede parter. Kommissionen kan også på et senere tidspunkt i proceduren udstede specifikke instrukser for indsigelsernes struktur. I så fald vil Kommissionen underrette de interesserede parter herom via en meddelelse til dossieret i Tron.

Der er adgang til det dossier, der stilles til rådighed for interesserede parter, via Tron.tdi på følgende adresse: https://tron.trade.ec.europa.eu/tron/TDI. Følg venligst anvisningerne på denne side for at få adgang.

Den beskrevne tidsramme berører ikke Kommissionens ret til at anmode om yderligere oplysninger fra interesserede parter i behørigt begrundede tilfælde.

Da det er nødvendigt at afslutte undersøgelsen inden for en kort tidsramme – se afsnit 6 – og da de interesserede parter får mulighed for at fremsætte bemærkninger til andre parters indlæg, hvilket giver dem tilstrækkelig mulighed for at forsvare deres interesser, arrangerer Kommissionen ikke høringer i forbindelse med denne undersøgelse, medmindre særlige omstændigheder kræver det.

2.5. Indgivelse af oplysninger og forlængelse af tidsfristerne i denne meddelelse

Reglen er, at interesserede parter kun kan indgive oplysninger inden for de tidsrammer, der er angivet i denne meddelelse. Der kan kun anmodes om forlængelse af de tidsfrister, der er angivet i denne meddelelse, under særlige omstændigheder, og tidsfristerne vil kun blive forlænget, hvis forlængelsen er behørigt begrundet. Behørigt begrundet forlængelse af fristen for at indgive oplysninger er normalt begrænset til yderligere 3 dage.

Interesserede parter anmodes om ikke at indgive yderligere oplysninger uden for de tidsfrister, der er fastsat i denne meddelelse eller i andre meddelelser udsendt af Kommissionen. For at denne undersøgelse kan afsluttes på korrekt vis i tide, kan der ses bort fra enhver indgivelse, indsigelse eller ethvert andet skriftligt dokument, der ikke overholder de af Kommissionen fastsatte frister.

2.6. Vejledning om indgivelse af skriftlige indlæg og indsendelse af korrespondance

Oplysninger, som indgives til Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige bemærkninger fra interesserede parter, for hvilke der anmodes om fortrolig behandling, skal forsynes med påtegningen »Limited« (3). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Parter, der indgiver oplysninger, der er forsynet med påtegningen »Limited«, anmodes om at indgive ikkefortrolige sammendrag heraf, som forsynes med påtegningen »For inspection by interested parties«, jf. artikel 8 i forordning (EU) 2015/478 (4) og artikel 5 i forordning (EU) 2015/755 (5). Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold og skal være Kommissionen i hænde samtidig med den udgave, der er forsynet med påtegningen »Limited«.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikkefortroligt sammendrag heraf, der opfylder kravene til form og indhold, kan Kommissionen se bort fra disse oplysninger.

Interesserede parter opfordres kraftigt til at indsende deres skriftlige indlæg og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter, hvis det er relevant.

Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af indlæg via TRON.tdi.

Kommissionens postadresse:

Europa-Kommissionen Generaldirektoratet for Handel Direktorat G, Kontor G5 Kontor: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-mailadresse: TRADE-SAFE009-REVIEW@ec.europa.eu

2.7. Automatisk udvidelse af de interesserede parters status

Ligesom i de tidligere undersøgelser har Kommissionen besluttet automatisk at udvide de interesserede parters status til alle de parter, der har givet sig til kende og er blevet behørigt registreret på et tidspunkt i løbet af den procedure, der blev indledt den 23. marts 2018. Disse parter behøver derfor ikke at fremsætte en yderligere anmodning, da deres adgang til TRON vil blive tildelt automatisk.

Samtidig opfordres enhver part, der ikke tidligere er registreret i TRON som interesseret part i beskyttelsesproceduren og som ønsker at deltage i denne undersøgelse, til at registrere sig som interesseret part ved at følge anvisningerne i afsnit 2.6.

Kommissionen minder om, at virksomheder, industrisammenslutninger eller tredjelandes regeringer m.fl., der endnu ikke er en del af sagsfortegnelsen og dermed ikke er en interesseret part i sagen, først vil erhverve de proceduremæssige rettigheder, som er forbundet med denne undersøgelse, i det øjeblik de har registreret sig behørigt som interesserede parter i overensstemmelse med anvisningerne i afsnit 2.6.

Kommissionen minder også om, at de interesserede parter, der er repræsenteret ved advokatfirmaer eller andre eksterne repræsentanter, vil skulle fremlægge en ajourført fuldmagt i forbindelse med denne undersøgelse.

3. Tidsplan for undersøgelsen

Kommissionen vil afslutte den fornyede undersøgelse senest den 30. juni 2023.

4. Manglende samarbejdsvilje

Hvis en af de interesserede parter undlader at meddele de nødvendige oplysninger, som Kommissionen har anmodet om, inden for de fastsatte frister eller lægger væsentlige hindringer i vejen for undersøgelsen, kan der træffes afgørelser på grundlag af de foreliggende faktiske oplysninger, jf. artikel 5 i forordning (EU) 2015/478 og artikel 3 i forordning (EU) 2015/755. Konstateres det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

5. Høringskonsulent

Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Interesserede parter kan anmode om høringskonsulentens mellemkomst. En sådan mellemkomst er i princippet begrænset til problemer, der er opstået i løbet af den nuværende undersøgelse.

En anmodning om høringskonsulentens mellemkomst skal indgives skriftligt og begrundes. Interesserede parter opfordres til at følge de tidsrammer, der er fastsat i afsnit 2.3-2.5 i denne meddelelse, for anmodninger om høringskonsulentens mellemkomst. Hvis anmodninger indgives efter den relevante tidsrammes udløb, kan høringskonsulenten også undersøge årsagerne til sådanne sene anmodninger under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: http://ec.europa.eu/trade/trade-policy-and-you/contacts/hearing-officer/.

6. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (6).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm

(1) Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

(2) Kommissionens gennemførelsesforordning (EU) 2021/1029 af 24. juni 2021 om ændring af Kommissionens gennemførelsesforordning (EU) 2019/159 med henblik på at forlænge beskyttelsesforanstaltningen vedrørende importen af visse stålprodukter (EUT L 225 af 25.6.2021, s. 1).

(3) Et dokument med påtegningen »Limited« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(4) EUT L 83 af 27.3.2015, s. 16.

(5) EUT L 123 af 19.5.2015, s. 33.

(6) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).